Μελέτη υποψηφίων βουλευτών με τη χρήση διαδικτυακών εργαλείων
Authors: Καρτσουνίδου Ευαγγελία 
Published: November 2021

Η παρούσα διδακτορική διατριβή στοχεύει στην ανάπτυξη και διερεύνηση καινοτόμων μεθόδων για τη συλλογή, επεξεργασία και ανάλυση δεδομένων που προέχονται από το διαδίκτυο προκειμένου να μελετήσουμε τις πολιτικές ελίτ στην Ελλάδα. Βασική επιδίωξη της παρούσας διατριβής είναι η παραγωγή υψηλής ποιότητας δεδομένων, αναπτύσσοντας και εφαρμόζοντας μοντέλα ελέγχου ποιότητας των δεδομένων. Μέσα από διαδικτυακά πειράματα διερευνούμε τρόπους που θα οδηγήσουν στη βελτίωση της έρευνας υποψήφιων βουλευτών, πετυχαίνοντας διεύρυνση της ανταπόκρισης των ερωτώμενων καθιστώντας αντιπροσωπευτικότερο το δείγμα μας και υψηλότερη ποιότητα απαντήσεων. Η παρούσα διατριβή συμβάλλει στη διεξαγωγή μιας καλύτερης και πιο οργανωμένης έρευνας υποψήφιων βουλευτών, με κύρια χαρακτηριστικά τη διεύρυνση της ανταπόκρισης των ερωτώμενων, τη συλλογή όσο το δυνατόν περισσότερων απαντήσεων και τη μείωση των περιπτώσεων που εγκαταλείπουν το ερωτηματολόγιο πριν από την ολοκλήρωσή του. Με το διαχωρισμό ενός μεγάλου ερωτηματολογίου, επιτυγχάνεται υψηλότερη ποιότητα απαντήσεων. Επιπλέον, διαιρώντας το ερωτηματολόγιο σε μικρότερα μέρη, παρατηρούμε σημαντικά υψηλότερα ποσοστά ανταπόκρισης σε κάθε επιμέρους ερωτηματολόγιο, αλλά χαμηλότερο συνολικό ποσοστό ανταπόκρισης στα δύο υπο-ερωτηματολόγια σε σχέση με το μακροσκελές αδιάσπαστο ερωτηματολόγιο. Ένας δεύτερος στόχος αφορά στην αξιοποίηση των δεδομένων που προέρχονται από τα μέσα κοινωνικής δικτύωσης. Συγκεκριμένα, διερευνούμε και αναπτύσσουμε καινοτόμες μεθόδους, για να συλλέξουμε, αναλύσουμε και ερμηνεύσουμε δεδομένα του Twitter που σχετίζονται με τους Έλληνες υποψήφιους βουλευτές, όπως είναι τα ζητήματα με τα οποία ασχολούνται και θεωρούν σημαντικά και τα δίκτυα επικοινωνίας που αναπτύσσουν στο Twitter. Τα δεδομένα αυτά σε συνδυασμό με τα δεδομένα των διαδικτυακών ερευνών μπορούν να συμβάλλουν σε μια πιο ολοκληρωμένη και σύγχρονη προσέγγιση για τη μελέτη του προφίλ των πολιτικών ελίτ στην Ελλάδα. Όπως προκύπτει μέσα από τη διερεύνηση μεθόδων για την αξιοποίηση των μέσων κοινωνικής δικτύωσης ως ερευνητικά εργαλεία για τη μελέτη των υποψήφιων βουλευτών, πολλές από τις ερευνητικές προσεγγίσεις που ακολουθήθηκαν στην παρούσα διατριβή θα μπορούσαν να αποτελέσουν αφετηρία για περαιτέρω μελέτη των πολιτικών ελίτ αλλά και άλλων πολιτικών φαινομένων, είτε συνδυαστικά με δεδομένα διαδικτυακών ερευνών είτε ανεξάρτητα. Τέλος, όλα τα παραπάνω έχουν ως γνώμονα την ανάπτυξη τεχνικών για την εναρμόνιση και το συνδυασμό διαφορετικών συνόλων δεδομένων με σκοπό τη συγκριτική μελέτη των πολιτικών ελίτ. Μια σημαντική καινοτομία που αναδεικνύεται μέσα από την παρούσα διατριβή είναι ο συντονισμός μεταξύ της έρευνας υποψήφιων βουλευτών και της έρευνας ψηφοφόρων. Στο πλαίσιο αυτό, η διατριβή αυτή συμβάλλει στη συγκριτική έρευνα σχετικά με τη σύγκλιση και την πόλωση των υποψήφιων βουλευτών και των ψηφοφόρων στην Ελλάδα αλλά και συγκριτικά με άλλες χώρες. Οι υποψήφιοι υιοθετούν μια πιο ακραία θέση από τους ψηφοφόρους. Πολύ μεγάλο ποσοστό των ψηφοφόρων τοποθετούνται στο κέντρο της κλίμακας Αριστεράς-Δεξιάς, ενώ η κατανομή των προτιμήσεων των υποψήφιων είναι πιο εκτεταμένη. Χαμηλότερη είναι η σύγκλιση ψηφοφόρων-υποψήφιων των ακραίων κομμάτων είτε ανήκουν στα αριστερά είτε στα δεξιά του πολιτικού φάσματος σε σχέση με τα κεντρώα. Τέλος, όσον αφορά στην περίπτωση της Ελλάδας, παρατηρείται έντονη αύξηση της πόλωσης τόσο στους υποψήφιους βουλευτές όσο και στους ψηφοφόρους, μετά το 2012. Η έναρξη της οικονομικής κρίσης του 2009 εξάρθρωσε το καθιερωμένο δικομματικό σύστημα και διευκόλυνε την εμφάνιση ενός νέου πολιτικού τοπίου που περιλαμβάνει πολλούς νέους πολιτικούς παράγοντες.